લામા અદ્વયાવજ્ર મૂળ જર્મનીના હતા. તેઓ એક ખેડૂત પિતા અને નર્સ માતાના એકમાત્ર સંતાન હતા. નાનપણથી તેમને ભારત પ્રત્યે ખેંચાણ હતું. એમબીબીએસ તથા એમએસનું શિક્ષણ સમાપ્ત થતાં ગોટમેને અનિચ્છાએ દ્વિતીય વિશ્વયુદ્ધમાં ડોક્ટર તરીકેની સેવાઓ આપવી પડી. અને તે યુદ્ધ દરમિયાન જ તેમને યુદ્ધકેદી તરીકે બે વર્ષ કોન્સસ્ટ્રેશન કેમ્પમાં રહેવાનું થયું. ત્યાંથી છૂટ્યા બાદ તેઓ સીધા ભારત આવ્યા. અને સૌપ્રથમ અમદાવાદમાં સાબરમતીના કિનારે વસંત નેચર ક્યોરના સ્થાપક ડાયરેક્ટર તરીકેનું કામ પ્રારંભ્યું. આ દરમિયાન તેમનો પરિચય એક સ્થાનિક કોલેજના વ્યાખ્યાતા અરવિંદા કાટપિટીયા સાથે થયો અને બંનેએ પ્રેમલગ્ન કર્યા. તેઓ છ મહિના અમદાવાદ અને છ મહિના જર્મની ખાતે રહેવા માંડ્યા.